Minn għada jibda l-proċess politiku u legali li ser iwassalna lejn appuntament ta' kull ħames snin. Għada, il-President tar-Repubblika jxolji l-Parlament u tiġi mħabbra d-data tal-elezzjoni ġenerali li ġejja, dik tad-9 ta' Marzu. Jista' jkun li ser tkun kampanja twila iktar minn dawk ta' qabilha. Biss, għandha sservi sabiex il-pajjiż ikollu l-ħin u l-opportunità li jqis verament liema tmexxija jrid fil-ħames snin li ġejjin, fiċ-ċirkostanzi li ninsabu fihom f'dak li ġej. Minħabba diversi raġunijiet għandna parti sew mill-elettorat li ma jsegwix dak li huwa għaddej. Il-politika mhix mogħtija daqshekk importanza u l-bnedmin f'dawn il-gżejjer jikkonċentraw l-isforzi tagħhom iktar fuq il-ħajja personali tagħhom, bil-familja, ix-xogħol u s-saħħa jibqgħu prijoritajiet. F'ħafna sens, huwa proprju r-riżultat pożittiv ta' diversi gvernijiet Nazzjonalisti li assiguraw il-paċi u l-istabilità soċjo-ekonomika li wasslu għal dan. Ħafna huma dawk li jgħixu l-ħajja fid-dimensjonijiet tagħha. Il-poplu Malti u Għawdxi m'għadux li kien imma żviluppa iktar. Sar moħħu iktar miftuħ, preparat għal ideat ġodda u fl-istess ħin jagħraf dak li huwa sewwa minn dak li m'huwiex, dak li huwa ġust minn dak li huwa inġust. Kbirna fin-numru, biss is-sustanza tagħna, hemm baqgħet. Il-poplu jrid il-verità u jrid jimxi biha u mhux bi ħwejjeġ oħra. Il-politika tal-perċezzjonijiet hija ħaġa li dan il-pajjiż jikkumbatti. In-nies huma, fil-maġġoranza, dixxendenti tal-Appostlu li daħħal idejh fil-ferita. Iridu jifhmu sewwa u jidħlu fid-dettalji. Ngħid dan għax il-poplu jrid ikun jaf x'ser ikollna quddiemna fil-ħames snin li ġejjin. Sfortunatament hawn min qiegħed jipprova jissepara r-realtà ekonomika u soċjali li ser immissu mill-kuntest elettorali. Ser nivvutaw sabiex ikollna l-aħjar Gvern li jiggarantixxi l-ħajja u l-istabilità tal-poplu. M'aħniex fil-pożizzjoni li nieħdu riskji bil-ħajja tagħna u ta' uliedna. Anzi, trid tkun ċara daqs il-kristall li dan il-pajjiż m'huwiex f'baħar kalm, anzi qiegħed f'wieħed aġitat u mill-iktar imqalleb. Kif stqarret il-Kanċilliera Ġermaniża Angela Merkel ftit jiem ilu, il-kriżi ekonomika fl-Ewropa trid tibqa' tiġi konfrontata għax għadha hemm, attiva. Altru dak li hemm barra u altru dak li twettaq hawn. Għax hija biss it-tmexxija tajba ta' dan il-Gvern li żammet l-affarijiet għaddejja bl-inqas ċaqliq possibbli. Dan ir-riżultat hemm min irid jifirdu mill-mertu ta' min ħadem għalih u jqegħdu bħala xi ħaġa normali. Mentri m'huwiex. Wasalna fl-aħħar tal-leġislatura. Ser ikunu għaddew ħames snin sħaħ mill-aħħar waħda. Kienu sittin xahar ta' kuntrasti kbar. Fuq naħa waħda l-Gvern li jikkumbatti l-problemi ekonomiċi li nħolqu minn responsabbiltajiet ta' swieq barranin u fl-istess ħin ikompli jassigura t-tibdil neċessarju fis-soċjetà biex nibqgħu nikbru u ninbidlu. Mhux biss, imma kellna numru ta' problemi interni li sabu udjenzi nazzjonali. Persuni eletti fuq il-lista tal-partit li ġiebu ruħu b'mod differenti mis-soltu. Bnedmin li bagħtu barra l-impressjoni li hemm nuqqas ta' għaqda u stabilità meta dan bil-kontra. Persuni normali, dawk li m'għandhomx esperjenza, dawk li għadhom ġodda fil-ħajja politika quddiem dan kollu kienu jċedu. Jikkrollaw u jibdew jieħdu deċiżjonijiet żbaljati. Lawrence Gonzi sab ħafna ma' wiċċu. Sitwazzjonijiet xejn faċli li għalihom kellu jieħu deċiżjonijiet penużi, kumplikati, mhux dejjem spjegati tajjeb lill-poplu minn ta' madwaru, biss bihom irnexxielu jżomm lill-pajjiż għaddej jikber. Altru tkun fis-siġġu komdu ta' dawk li m'għandhom xejn iktar x'jagħmlu salv li jikkritikaw u altru jkollok ir-responsabbiltà tal-poter. Meta trid taffronta l-problemi tad-dinja ekonomika li minnhom trid tkompli tassigura li s-servizzi tas-saħħa jingħataw, li l-fruntieri fl-edukazzjoni jkomplu jikbru u li x-xogħol jibqa' jitkattar, is-sitwazzjoni tkun differenti. Il-Kap tal-Oppożizzjoni jista' jidher li huwa kapaċi, biss il-pajjiż kollu diġà jaf li l-Prim Ministru, fiċ-ċert għandu din il-kapaċità. Altru l-kavallier li sejjer għall-parata li jkollu l-kurazza tleqq u sabiħa biex iħarsu lejh u jċapċpulu u altru min ikun fil-kamp tal-kumbattiment. Il-ħajja politika m'hi faċli xejn, anzi, hija waħda mill-iktar ikkumplikata. Illum iktar u iktar li pajjiżna huwa membru fl-Unjoni Ewropea u wieħed mill-iktar attivi fl-iskala internazzjonali. Id-dinja għaddejja minn taqlib kbir u quddiem dak li ġej, irridu lkoll nifhmu kemm huwa importanti li l-għażla fid-9 ta' Marzu ssir b'attenzjoni. Il-Prim Ministru li għandna Lawrence Gonzi, ileqq jew le, għalik irnexxielu jibqa' jmexxi pajjiż lejn fruntieri ġodda minkejja d-diffikultajiet kollha. Jekk jibqa' hemm hu, nafu diġà li dak li ġej ser ikun hemm min huwa kapaċi jaffrontah. Mhux biss, imma nżid li jekk irnexxielu jżomm 'il-pajjiż għaddej f'dawn iċ-ċirkostanzi, x'inhuwa kapaċi jwettaq iktar meta dawn jonqsu jew ma jibqgħux? Nitilqgħu 'l fuq għalhekk fil-politika u ngħarfu d-dettalji kollha ta' dak li għaddejna minnu u dak li ġej sabiex l-għażla tkun verament waħda tajba.
Nitilgħu fil-politika